# Mòllera roquera

La mòllera roquera, la bròtola de roca, la bròtola roquera, la fura, la molla o la mòllera (Phycis phycis) és una espècie de peix pertanyent a l'ordre dels gadiformes.

## Descripció

* Fa 65 cm de llargària màxima (3.635 g), tot i que, normalment, en fa 25.
* Cos una mica alt, esvelt, lleugerament comprimit i allargat.
* Cap relativament petit.
* Ulls relativament grossos.
* Té un barbelló al mentó amb un gran nombre de cèl·lules gustatives, les quals li ajuden a detectar preses que s'amaguen als fons tous.
* Dues aletes dorsals toves: la primera és curta i arrodonida, mentre que la segona és més llarga. El tercer radi de la primera aleta dorsal no és pas més llarg que la resta.
* Aletes pectorals arrodonides.
* Aletes ventrals formades per dos radis molt allargats que s'estenen fins a l'origen de l'aleta anal.
* Cua arrodonida.
* Té al voltant de 120-140 escates a la línia lateral i 11-12 entre la base de la primera aleta dorsal i la línia lateral.
* És d'aspecte semblant a la bròtola de fang, té un color marró negrós o marró vermellós al dors, més clar en els flancs i el ventre.

## Espècies semblants

Es pot confondre amb Raniceps raninus (de distribució más nòrdica) i amb la mòllera de fang (Phycis blennoides) (tot i que aquesta té una prolongació filamentosa a la primera aleta dorsal que la mòllera roquera no té).

## Reproducció

A les illes Canàries té lloc entre l'octubre i el gener, la fresa s'esdevé a l'hivern i els ous són planctònics. Assoleix la maduresa sexual quan arriba als 37 cm de llargària.

## Alimentació

Menja peixos i invertebrats.
És depredat pel sorell blancal (Trachurus mediterraneus), el congre (Conger conger) i el caçó (Galeorhinus galeus).

## Hàbitat

És un peix marí, bentopelàgic, de clima subtropical (45°N-13°N, 32°W-36°E), el qual viu sobre substrats durs i de fang i sorra propers a roques, i entre 13-614 m de fondària (normalment, entre 100 i 200). També és present a coves.

## Distribució geogràfica

Es troba a la Mediterrània i l'Atlàntic nord-oriental (des de la Mar Cantàbrica fins al Marroc, Cap Verd i les illes Açores).

## Costums

Presenta activitat nocturna (s'amaga entre les roques durant el dia) i no és migratori.

## Ús comercial

La talles comercials per a ésser pescada (amb soltes, palangres i bous d'arrossegament) es troben entre 20 cm (90 g) i 40 cm (780 g). Té una carn blanca, suau, delicada, molt poc ferma i de sabor molt agradable. S'utilitza en fresc, refrigerada o congelada i es comercialitza sencera, trossejada, filetejada i en rodanxes.

## Referències

* ↑ Catalogue of Life (anglès)
* ↑ TERMCAT Arxivat 2010-09-18 a Wayback Machine. (català)
* ↑ The Taxonomicon (anglès)
* 1 2 3 4 5 6 PescaBase Arxivat 2016-03-03 a Wayback Machine. (castellà)
* ↑ IGFA, 2001. Base de dades de registres de pesca IGFA fins al 2001. IGFA, Fort Lauderdale, Florida, Estats Units.
* ↑ Marine Species Identification Portal (anglès)
* 1 2 3 4 Fishbase (anglès)
* 1 2 Club d'Immersió Biologia (català)
* 1 2 Mercader i Bravo, Lluís, 2008. Del mar a la llotja. Peixos del litoral català. Pòrtic Editorial. Col. Pòrtic Natura, núm. 21. Barcelona. ISBN 9788498090505. Pàg. 59.
* ↑ DORIS (francès)
* 1 2 Cohen, D.M., T. Inada, T. Iwamoto i N. Scialabba, 1990.
* ↑ Encyclopedia of Life (anglès)
* ↑ Morato, T., E. Solà, M.P. Grós i G. Menezes, 2003. Diets of thornback ray (Raja clavata) and tope shark (Galeorhinus galeus) in the bottom longline fishery of the Azores, Northeastern Atlantic. Fish Bull. 101:590-602.
* ↑ Santic, M., I. Jardas i A. Pallaoro, 2003. Feeding habits of Mediterranean horse mackerel, Trachurus mediterraneus (Carangidae), in the central Adriatic Sea. Cybium 27(4):247-253.
* ↑ FishBase (anglès)
* ↑ Alegre, M., J. Lleonart i J. Veny, 1992. Espècies pesqueres d'interès comercial. Nomenclatura oficial catalana. Departament de Cultura, Generalitat Catalunya, Barcelona, Països Catalans.
* ↑ MareaViva (castellà)
* ↑ MasMar (castellà)

## Enllaços externs

* BioLib (anglès)
* AnimalBase (anglès)
* AQUATAB